Charlotte Munch (DD), 2024-05-16:
Tak for ordet, og tak for redegørelsen, der kommer godt omkring dansk udviklingssamarbejde i 2023.
Af forordet til redegørelsen fremgår det, at migration fylder en del.
Således hedder det, og jeg citerer: »Migrations- og fordrivelsesdagsordenen spiller også en afgørende rolle i dansk udviklingssamarbejde.
Ikke siden 2016 har presset på Europas grænser fra irregulær migration været så stort.«
Og videre hedder det: »Danmark arbejder med både akutte og langsigtede strategier langs de irregulære migrationsruter for at forebygge migration, beskytte irregulære migranter og styrke de ydre grænser i EU's naboskab.«
Temaet om migration fremgår altså flere steder af redegørelsen.
Man kan jo så retorisk spørge, om strategien hjælper, når presset på Europas grænser nu er lige så stort, som det var i 2016.
Når temaet fylder så meget, kan jeg også undre mig over, at der ud af over 21 mia. kr. i bistand kun går 400 mio. kr. til Nærområde- og Migrationsfonden, hvilket er under 2 pct. af den samlede udviklingsbistand.
Der siges altså mange ord, men der er knap så mange penge til at imødegå en af vor tids største udfordringer, nemlig bekæmpelsen af flygtningestrømmene fra Afrika.
Man kan jo så spørge, hvad det er for nogle strategier, man arbejder ud fra.
Det er jo ikke længere ambitionen at oprette et modtagecenter i det afrikanske land Rwanda, sådan som den tidligere S-regering arbejdede med og havde en klar strategi om.
Storbritannien har for kort tid siden indgået en aftale med netop Rwanda om at give briterne muligheden for at sende op til 52.000 asylansøgere til de afrikanske lande, mens deres asylsag bliver behandlet.
Østrig skubber på for en europæisk rwandaløsning, og i Holland ser man også i retning af Rwanda.
Så det var måske en god idé for regeringen at tage fat i rwandamodellen igen.
Det ser i hvert fald ud til at være en gangbar strategi.
Der er andre temaer, som ikke rigtig behandles i redegørelsen, men som der godt kunne siges nogle ord om.
Der siges eksempelvis ikke et ord om, hvordan religiøse spændinger og forfølgelse af kristne spiller ind i de lande i Afrika, hvor Danmark yder udviklingsbistand.
Redegørelsen sætter ord på klimaforandringer, naturkatastrofer og fattigdom, og det er naturligvis godt.
Men hvordan er det med religiøse spændinger og forfølgelse af kristne?
Jeg vil gerne opfordre ministeren til, at der i arbejdet med dansk udviklingsbistand i Afrika og i en strategi for Afrika i det hele taget bliver inddraget, hvordan den massive vold og forfølgelse af kristne i en række afrikanske lande spiller ind.
Jeg kunne også godt tænke mig at høre, om ministeren kunne sætte nogle ord på, om religiøse spændinger og forfølgelse af kristne har indflydelse på, hvordan Danmark anvender udviklingsmidler.
Under alle omstændigheder kunne det være godt, om redegørelser fremadrettet kunne komme ind på det.
Kina har efterhånden en stor indflydelse på landene i Afrika.
Kina låner mange penge til landene, som investerer i f.eks. veje, og ofte lånes pengene ud uden irriterende modkrav som demokrati og overholdelse af menneskerettigheder.
Det er temaer, som Kina er fuldstændig ligeglad med.
Derfor vinder Kina indflydelse i Afrika, mens vestlige lande på flere måder taber indflydelse.
Jeg undrer mig over, at redegørelsen ikke nævner Kina eller kinesisk indflydelse i Afrika med ét ord.
Det kan næppe være sådan, at Kina ikke påvirker dansk udviklingssamarbejde.
Der må være nogle udfordringer med Kina og kinesisk indflydelse i flere af de lande, som Danmark støtter med udviklingsbistand.
Ministeren må også gerne sætte nogle ord på Kinas påvirkning og under alle omstændigheder gerne komme ind på det i de fremtidige redegørelser.
Jeg vil slutte af med et vigtigt tema, som er opstået inden for de seneste år, og det er hjælpen til Ukraine.
Ukraine er blevet støttet med mere end 1 mia. kr., og det er vi rigtig glade for, for Ukraine har brug for massiv støtte.
Ukraine er vores nærområde og vor tids ulykke i Europa.
Vi må håbe, at krigen snart finder sin afslutning, så en ordentlig genopbygning af landet for alvor kan komme i gang.
Så skulle jeg hilse fra Helle Bonnesen fra Det Konservative Folkeparti og sige, at hun er enig i problemstillingen omkring det manglende fokus på forfulgte kristne, og i øvrigt sige tak for redegørelsen.
Tak for ordet.